Vir Andrew Mlangeni haal ek my hoed af | Netwerk24
Vir Andrew Mlangeni haal ek my hoed af
Deur Johan Bruwer, Knysna 01 Augustus 2020 00:00
Ek het Andrew Mlangeni van sien geken van 1963 in die Rivonia-verhoor.
Sy wit medebeskuldigdes het meestal almal die pad gevat d.m.v. hul kontakte en toegang tot geld. Ek onthou Brian Kantor ook baie goed. Hy was ’n aantreklike meester van manipulasie deur hom meelewend voor te doen.
Daar het ek Percy Yutar ook ontmoet wat, hoewel hy Nelson Mandela later (na bewering) om verskoning gevra het, ’n briljante staatsaanklaer was wat ook sy beskuldigde kommunistiese rasgenote gekasty het met hul “fellow-travelling”. Ons het baie meer van sy gehalte nou nodig.
Wat onthou moet word, is dat Mlangeni en Mandela en ’n minderheid ander comrades hul tyd in die tronk gebruik het om te studeer en hulself beter vir die toekoms voor te berei.
Baie later het ek Mlangeni weer in die parlement gesien waar hy ’n voorbeeld vir elke ANC-LP was. Ongelukkig is sy voorbeeld deur min gevolg. Ná sy aftrede was hy voorsitter van hul “integriteitskomitee”, maar aanbevelings is selde of ooit opgevolg.
Ek haal my hoed af vir hom: Rus in vrede – hamba kahle.
Aan die “fellow-travellers” wil ek vra: Wat het julle al vir ons land gedoen en wat het kommunisme al suksesvol in die wêreld bereik? Ons is die swakste in alles wêreldwyd, behalwe in ongelykheid, korrupsie en dodelike geweld ná 26 jaar wat julle regeer?
Meer oor: Lesersbrief | Andrew Mlangeni